### Resumé

Vejle Kommune har anmodet om lokalplanen.  Lokalplanområdet ligger ved Hovertoften mellem [adresse] og [adresse]. Lokalplanen skal muliggøre opførelse af ca. 40 seniorvenlige almene boliger samt en daginstitution.
Lokalplanforslaget og tillægget til kommuneplanen har været i høring i perioden 11. november 2024 - 6. januar 2025. I høringsperioden er der indkommet fire høringssvar. Høringssvarene omhandler udpegning med potentielle økologiske forbindelser, definition af fredskov og skovbyggelinje, behovet for boliger netop her, indretning af boliger og udearealer mfl..

Indsigelserne har ikke givet anledning til at anbefale ændringer i lokalplanen, men indsigelserne har givet anledning til at anbefale ændringer i tillægget.

### Sagsfremstilling

![Luftfoto med markering af lokalplanområdet](data:image/jpeg;base64...)

*Figur 1: Kort over lokalplanområdet*

*![Illustrationsplan med daginstitution og boliger](data:image/jpeg;base64...)*

*Figur 2: Illustreret bebyggelsesplan med boliger og daginstitution. Illustrationsplanen er opdateret, således beplantningen i højere grad afspejler lokalplanens bilag om beplantning.*

#### Planens historik

Byrådet besluttede i punkt 173 den 8. november 2023 at reservere arealet, matr.nr. 3bz, Uhre By, [adresse], til en ny daginstitution og boliger.

Økonomiudvalget besluttede i punkt 131 den 13. maj 2024 at bemyndige Teknik & Miljø til at invitere de almene boligforeninger til at indsende et ideoplæg på boligprojektet på [adresse].

Derudover er der reserveret 8 millioner kroner i budgettet til grundkapitalindskud til disse almene boliger.

Teknisk Udvalg besluttede på mødet 18. juni 2024, pkt. nr. 131, at igangsætte udarbejdelse af lokalplan nr. 1423 og tillæg nr. 55.

Byrådet besluttede på mødet 6. november 2024, pkt. nr. 211, at sende lokalplanen og tillægget i offentlig høring.

Lokalplanen og tillægget har været i offentlig høring fra 11. november 2024 til 6. januar 2025.

#### Indsigelser/bemærkninger og ændringer af lokalplanen og tillægget

I høringsperioden er der indkommet fire bemærkninger, hvor den ene har seks underskrivere.

To af bemærkningerne omhandler især kommuneplanens udpegning med potentielle økologiske forbindelser, og hvad man kan på disse arealer. Den ene af disse to bemærkninger anfægter kommunens definition af fredskov og skovbyggelinje i forhold til den beplantning, der skal fjernes. Indsigelsen er positiv overfor placering af daginstitution i lokalplanområdet, men ønsker ikke boliger netop her.

De to andre bemærkninger er positive overfor projektet i sit hele og har forslag til/spørgsmål til indretning af boliger og boligernes udearealer, samt forslag til/spørgsmål til hvorledes fællesskaber kan skabes mellem boliger og daginstitution. Dertil efterlyses konkret beskrivelse af samspillet mellem boliger og daginstitution, krav om handicapparkering og krav til belægning, der især skal tilgodese de ældre.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

Spørgsmålet om hvorvidt, der er fredskov inden for lokalplanområdet, er afklaret med Miljøstyrelsen, da der i foråret blev fældet træer på arealet. Miljøstyrelsen giver Vejle Kommune medhold i, at beplantningen ikke skal betragtes som fredskov. Indsigelserne har ikke givet anledning til at anbefale ændringer i lokalplanen, men indsigelserne har givet anledning til at anbefale ændringer i tillægget. Det foreslås, at der i tillægget tilføjes følgende vedrørende kommuneplanramme 1.4.R.2, 1.4.R.5 og 1.4.B.8: 'Inden for arealet udpeget til potentiel økologisk forbindelse, skal den videre planlægning sikre, at der fortsat er passage'.

#### Overtagelsespligt/Frafaldserklæring

Lokalplanområdet ejes af kommunen, og en frafaldserklæring er derfor ikke nødvendig.

### Klima og resiliensvurdering

Der er foretaget en bæredygtighedsvurdering af lokalplanen i forhold til planens bæredygtige potentiale.

En stor del af den eksisterende beplantning bevares, og gennem en beplantningsplan stilles der krav om hjemmehørende beplantning, der sikrer artsmangfoldigheden. Anvendelse af hjemmehørende beplantning med lavt plejeniveau er også godt for driftsøkonomien. Daginstitutionen har desuden stor glæde af, at den eksisterende beplantning bevares, da det bidrager til oplevelses- og læringsrige legeomgivelser. Lokalplanområdet lægger sig ind i et eksisterende boligområde, hvor der er kort afstand til hverdagsfaciliteter. Udnyttelsen af arealet harmonerer med efterspørgslen på mindre boliger og fællesskabsorienterede boformer på [adresse]. Det bidrager til at frigive flere større parcelhuse til nye børnefamilier. Nye stiforbindelser og opholdsarealer er til gavn for hele lokalområdet, ligesom eksisterende forbindelser bevares og styrkes. Der stilles krav til en høj arkitektonisk kvalitet, hvilket kan bidrage til at forlænge bebyggelsens levetid.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 4. februar 2025, punkt 22:

at udvalget anbefaler over for Byrådet, at lokalplan nr. 1423 og tillæg nr. 55 til [adresse] 2021-2033 vedtages endeligt med de af forvaltningen indstillede ændringer, og

at indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne.

####

#### Beslutning fra Teknisk Udvalg, den 4. februar 2025, punkt 22:

Anbefalet.

####

#### Beslutning fra Økonomiudvalget, den 17. februar 2025, punkt 41:

Anbefales.

### Beslutning

Godkendt.

Fraværende: Bo Lind. I stedet mødte Adam Nissen.